《邻叟言》
宋代·于石

客行归故乡，依依一邻叟。
把酒向我言，重叹生不偶。
大男年二十，前年方娶妇。
府帖点乡兵，井邑备攻守。
万骑声撼天，战骨今欲朽。
小男年十三，娇痴犹恋母。
所恃惟此儿，未忍辄笞殴。
垂白力耕耘，一饭仅充口。
东邻数十家，兵火十无九。
西邻破茅屋，萧然一无有。
悍吏猛索租，摧剥及鸡狗。
嗟子行四方，颇亦闻此否。
偶述邻里情，勿讶言语丑。
老妇洗瓦盆，呼儿进畦韭。
愿子姑暂留，为我进杯酒。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。